सुनसान गुल्मीकोे ट्रि–हाउस
पर्यटकीय रुपमा विकास गर्ने उद्देश्यले निर्माण गरिएको ट्रि–हाउस सुरुमा चर्चामा रहे पनि अहिले सुनसान बन्न थालेको छ  ।
तिलाचन पाण्डेतम्घास, जेठ २१ गते । पर्यटकीय रुपमा विकास गर्ने उद्देश्यले निर्माण गरिएको ट्रि–हाउस सुरुमा चर्चामा रहे पनि अहिले सुनसान बन्न थालेको छ  । चार वर्ष पहिले धेरै चर्चामा रहेको उक्त हाउस अहिले सुनसान बनेको छ । पर्यटकको रोजाइमा रहेको सल्लाको रुखमा बनाइएको घर अहिले सुनसान बनेको हो ।सदरमुकाम तम्घास नजिकै रहेको रेसुङ्गा नगरपालिकाको वडानम्बर, ५, ६ र ७ को संगम स्थल उनयचौरमा सल्लाको रुखमा निर्माण गरिएको ट्रि–हाउसमा अवलोकनकर्ता अहिले जान छोडेका छन् । सल्लाको रुखमा फलामको सिडी राखेर ४२ फिट अग्लो रुखमा बनाइएको घरबाट तम्घास बजारसँगै छिमेकी जिल्लाका विभिन्न स्थल हेर्न सकिन्छ ।लुम्बिनी प्रदेश सरकार र डिभिजन वन कार्यालय गुल्मीको संयुक्त लगानीमा करिब १५ लाखमा उक्त हाउस निर्माण गरिएको थियो । चार वर्ष पहिले रेसुङगा नगरपालिकाले पर्यटकीय रुपमा विकास गर्नका लागि सल्लाको रुखबाट तम्घास बजारसँगै विभिन्न स्थानका दृश्य हेर्न सकिने गरि ट्रि–हाउस बनाइएको थियो । तर अहिले त्यस स्थल घुम्न जानेहरुको सङ्ख्या अत्यन्तै न्यून हुँदै गएपछि सुनसान बन्न थालेको छ ।आन्तरिक तथा बाह्य पर्यटक पुग्न छोडेसँगै हेरालु र नजिकै रहेको होटल समेत बन्द भएको स्थानीय हिमलाल पन्थीले बताउनुभयो । सबै मिलेर यसक्षेत्रमा पर्यटकीय चहलपहल बढाउन ध्यान दिनुपर्नेमा जोड दिनुभयो । पहिले दैनिक  सय जनाभन्दा बढी ट्रि–हाउस अवलोकन गर्न पुग्ने गरेका थिए ।अवलोकनका लागि विद्यार्थीलाई १० रुपियाँ र अन्यलाई २० रुपियाँ शुल्क लिने गरिएको थियो । त्यसबाट रेखेदख गर्ने र केही रकम समेत बचत गरिएको थियो ।अवलोकनकर्ता धेरै पुग्ने गर्दा हेरालु राखिएको थियो । अहिले भने सुनसान बनेपछि हेरालु हटाइएको छ ।यसक्षेत्रको नयाँ खालको रहेकाले हेर्न आउनेहरुले निकै रमाइलो मान्ने गरेका थिए । रुखको टुप्पोमा पुग्न एक सय सिँढी उक्लनुपर्छ । त्यहाँबाट तम्घाससहित उत्तरका मनोरम हिमालको दृश्यावलोकन गर्न सकिन्छ ।पछिल्लो समयमा ट्रि–हाउस सुनसान जस्तै बन्न गएकाले यसको उचित प्रचारप्रसार गरी पहिलेको भन्दा झन् चर्चामा आउने गरी योजना बनाएको रेसुङ्गा नगरपालिकाका नगरप्रमुख खिलध्वज पन्थीले जानकारी दिनुभयो ।